**John Edward Poynder Grigg** (15. huhtikuuta 1924 Lontoo – 31. joulukuuta 2001 Lontoo) oli brittiläinen journalisti ja historioitsija. Hän käytti vuosina 1955–1963 nimeä **lordi Altrincham**, jonka hän oli perinyt isältään, Kenian kuvernööri Edward Griggiltä (1879–1955). Hän luopui aatelisasemastaan ("2. Altrinchamin paroni") vuonna 1963, kun luopuminen tuli lain mukaan mahdolliseksi.

Vuosina 1954–1960 Grigg julkaisi ja toimitti konservatiivista *National and English Review* -aikakauslehteä. Elokuussa 1957 hän aiheutti kohun arvostelemalla lehtikirjoituksessa kuningatar Elisabet II:ta. Hän kuvaili tämän puhetapaa "rasittavaksi" (engl. *a pain in the neck*) ja totesi, että kuningattaren julkinen persoona muistutti "omahyväistä koulutyttöä" (*a priggish schoolgirl*). Grigg huomautti, että kuningatar eli eristyksissä kansastaan; hänen hovinsa oli liian yläluokkainen, "eikä enää ajan tasalla" (*out of touch*). Griggin mukaan tällainen sopi huonosti moderniin yhteiskuntaan.

Grigg oli perustuslaillisen monarkian vankka kannattaja, ja hän koki itse antaneensa rakentavaa palautetta. Hänen kommenttinsa herättivät kuitenkin Britanniassa suuttumusta, ja kadulla häneen kohdistettiin jopa väkivaltaa. Myös monet tiedotusvälineet asettuivat vastustamaan häntä, ja esimerkiksi BBC esti häntä osallistumasta ohjelmaansa. Griggin artikkelin myötä kuningashuoneen käytäntöjä alettiin kuitenkin uudistaa. Kuningatar lähetti jo samana vuonna kansalaisille ensimmäisen televisioidun joulutervehdyksensä.

*National and English Review* -lehden lakkauttamisen jälkeen Grigg toimi muun muassa *The Guardianin* vakinaisena kolumnistina vuosina 1960–1970. Hän kirjoitti myös kummitätinsä Nancy Astorin elämäkerran. Hänen kirjallisen uransa huipentuma oli moniosainen, arvostettu elämäkertateos pääministeri David Lloyd Georgesta. Sen kolme ensimmäistä osaa julkaistiin vuosina 1973–1985, mutta neljäs ja viimeinen osa jäi Griggiltä kesken syöpään sairastumisen vuoksi.

Lähteet
-------

1. 1 2  Wheatcroft, Geoffrey: John Grigg (muistokirjoitus) *The Guardian*.  2.1.2002. Viitattu 2.2.2022. (englanniksi)
2. 1 2  Wheatcroft, Geoffrey: Grigg, John Edward Poynder, second Baron Altrincham (maksullinen artikkeli) *Oxford Dictionary of National Biography*.  6.1.2005, päivitetty 6.1.2011. Viitattu 3.2.2022. (englanniksi)
3. 1 2 3 4  *Current Biography Yearbook 2002*, s. 616. Toim. Clifford Thompson. New York: Wilson, 2002. ISBN 0-8242-1026-3. (englanniksi)
4. 1 2  Perring, Rebecca: Lord Altrincham insulted Queen and was threatened with hanging – but did he save royals? *Express*.  24.2.2018. Viitattu 2.2.2022. (englanniksi)
5. ↑  Hallemann, Caroline: How Lord Altrincham changed the monarchy forever *Town & Country*.  16.11.2020. Viitattu 2.2.2022. (englanniksi)
6. ↑  Bley Griffiths, Eleanor: The Crown: Who was the real Lord Altrincham? *RadioTimes.com*. Viitattu 2.2.2022. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |